復至新鄉廨寄張穉
作者：晁沖之
朝代：宋

paragraphs: 驅車出吾廬，落月猶在樹。
我行欲何之，所以河源去。
去去益以遠，炯炯不可論。
羣語車鐸間，尚想兒女喧。
稍涉原上路，漸見柳下村。
霧草結宿露，風林散朝暾。
悠悠望蘧廬，我僕欣載犇。
昔出日在畢，今出壁中昏。
昔如水上鷗，今如檻中猿。
所憂負平生，豈但感寒暄。
明濟十里黄，漪漪見淇園。
晚投伯氏廨，拓落復何言。
周覧故時居，愐見松菊存。
故侶未易招，且自置肴罇。